b'\n_START_ARTICLE_\nHenkitanssi\n_START_PARAGRAPH_\nHenkitanssi oli Pohjois-Amerikan intiaanien omaksuma uskonnollinen liike, joka oli l\xc3\xa4ht\xc3\xb6isin Nevadasta. Sen kehitt\xc3\xa4j\xc3\xa4n\xc3\xa4 toimi paiute-intiaanien tiet\xc3\xa4j\xc3\xa4 Wovoka. Liike levisi kymmenien eri heimojen keskuuteen vuosina 1889\xe2\x80\x931890 ja ylettyi Yhdysvaltain l\xc3\xa4nsirannikolta Missourijoelle ja Kanadasta Texasiin._NEWLINE_Henkitanssin suosio sai ennenn\xc3\xa4kem\xc3\xa4tt\xc3\xb6m\xc3\xa4t mittasuhteet lakotojen intiaanireservaateissa Etel\xc3\xa4-Dakotassa syksyll\xc3\xa4 1890. Vaikka l\xc3\xa4hes taukoamattomina jatkuneiden seremonioiden p\xc3\xa4\xc3\xa4llimm\xc3\xa4inen tarkoitus oli saada yhteys vainajien henkiin, suhtautuivat valkoiset henkitanssiin suurella ep\xc3\xa4luulolla. Se tulkittiin selv\xc3\xa4n\xc3\xa4 kansankiihotuksena Yhdysvaltoja vastaan ja tanssivien intiaanien uskottiin suunnittelevan suurta kapinaa. Lakotojen henkiliikkeen aiheuttama hysteria levisi nopeasti sanomalehtien v\xc3\xa4lityksell\xc3\xa4 ja johti lopulta Wounded Kneen veril\xc3\xb6ylyyn joulukuussa 1890._NEWLINE_Henkitanssi ei kuitenkaan loppunut vaikka se kiellettiin lakotoilta. Muut henkiliikkeen omaksuneet intiaaniyhteis\xc3\xb6t saivat jatkaa omia seremonioitaan koska niit\xc3\xa4 ei katsottu ymp\xc3\xa4rist\xc3\xb6lleen vaarallisiksi. Kanadassa henkitanssia harjoitettiin pieness\xc3\xa4 mittakaavassa viel\xc3\xa4 1960-luvulla.\n_START_SECTION_\nHengellisen liikkeen levi\xc3\xa4minen\n_START_PARAGRAPH_\nTieto Wovokan uskonnollisesta liikkeest\xc3\xa4 levisi my\xc3\xb6s Nevadan ulkopuolelle. Intiaanil\xc3\xa4hetyst\xc3\xb6t saapuivat pitkien matkojen takaa kuuntelemaan uutta hengellist\xc3\xa4 sanomaa. Heid\xc3\xa4n joukossaan olivat my\xc3\xb6s lakotat, joiden uskonnolliset seremoniat oli tukahdutettu ja suuri reservaatti pilkottu pieniin osiin yleisen palstoituslain nojalla. Muiden kansojen tavoin lakotat tulkitsivat Wovokan oppeja omalla tavallaan ja muuttivat tanssin sanomaa oman historiansa ja kulttuurinsa kautta. Lakotojen k\xc3\xa4sittelyss\xc3\xa4 Wovokan ympyr\xc3\xa4tanssista muotoutui Wanagi Wachpi eli henkitanssi.\n_START_SECTION_\nHenkitanssin seremonia\n_START_PARAGRAPH_\nLakotojen valmistautuminen tanssiin alkoi puhdistautumisrituaalilla, joista merkitt\xc3\xa4vin oli in\xc3\xadpi-hikoilumajan riitti. Kun saunoja tuli majaan, h\xc3\xa4nen katsottiin kantavan sel\xc3\xa4ss\xc3\xa4\xc3\xa4n valkoisen miehen mukanaan tuomaa taakkaa, josta vapauduttiin puhdistumisen my\xc3\xb6t\xc3\xa4. Pyh\xc3\xa4n piipun polttaminen oli osa riitti\xc3\xa4. Piipussa poltettiin tupakkaa ja makeaa sweetgrass-ruohoa (l\xc3\xa4nnenmaarianhein\xc3\xa4\xc3\xa4). Jotkut osanottajat l\xc3\xa4im\xc3\xa4ytteliv\xc3\xa4t itse\xc3\xa4\xc3\xa4n oksilla, biisoninh\xc3\xa4nnill\xc3\xa4 tai kotkan sulista tehdyill\xc3\xa4 viuhkoilla. Riitin johtaja kaatoi vett\xc3\xa4 kiville, ja kylpij\xc3\xa4t lauloivat ja rukoilivat saadakseen yhteyden Wakan Tankaan, lakotojen ylimp\xc3\xa4\xc3\xa4n jumaluuteen. T\xc3\xa4ll\xc3\xa4 tavoin suoritettu riitti symbolisoi maailmankaikkeutta, joka puhdistettiin vieraista elementeist\xc3\xa4._NEWLINE_Joka-aamuisen hikoilumajan riitin j\xc3\xa4lkeen tanssijoiden kasvoihin maalattiin erilaisia symboleja. Itse henkitanssi alkoi yleens\xc3\xa4 iltap\xc3\xa4iv\xc3\xa4ll\xc3\xa4. Laulut ja seremonian johtajat vaihtuivat, mutta tietyt piirteet s\xc3\xa4ilyiv\xc3\xa4t tanssista toiseen. Miehet ja naiset pitiv\xc3\xa4t toisiaan k\xc3\xa4dest\xc3\xa4 kiinni ja liikkuivat ympyr\xc3\xa4ss\xc3\xa4 vasemmalta oikealle. Tanssijoiden keskelle pystytetty pyh\xc3\xa4 puu symboloi lakotojen yhten\xc3\xa4isyytt\xc3\xa4. Joidenkin v\xc3\xa4itt\xc3\xa4mien mukaan puusta roikkuvat uhrilahjat olivat ihmislihaa, mutta v\xc3\xa4itteelle ei l\xc3\xb6ydy luotettavaa n\xc3\xa4ytt\xc3\xb6\xc3\xa4._NEWLINE_Seremonian johtajan kiihdytt\xc3\xa4ess\xc3\xa4 tahtia my\xc3\xb6s tanssijoiden vauhti lis\xc3\xa4\xc3\xa4ntyi. He alkoivat huutaa suureen \xc3\xa4\xc3\xa4neen kuolleiden sukulaistensa nimi\xc3\xa4 ja kiihdyttiv\xc3\xa4t itsens\xc3\xa4 transsiin, jossa n\xc3\xa4kyjen n\xc3\xa4keminen k\xc3\xa4vi mahdolliseksi. V\xc3\xa4hitellen yh\xc3\xa4 useampi tanssija irtosi piirist\xc3\xa4 ja kaatui maahan. Er\xc3\xa4\xc3\xa4n silminn\xc3\xa4kij\xc3\xa4n mukaan maassa saattoi yht\xc3\xa4aikaisesti maata jopa sata n\xc3\xa4enn\xc3\xa4isesti kuollutta henkitanssijaa._NEWLINE_Seremonia p\xc3\xa4\xc3\xa4ttyi, kun riitt\xc3\xa4v\xc3\xa4 m\xc3\xa4\xc3\xa4r\xc3\xa4 tanssijoista oli saavuttanut transsitilan. Henkil\xc3\xb6t, jotka kokivat n\xc3\xa4yn seremonian yhteydess\xc3\xa4, olivat erityisen arvostettuja. Henkitanssin alkuaikoina pyh\xc3\xa4t miehet saattoivat hypnotisoida tanssijoita saadakseen n\xc3\xa4m\xc3\xa4 transsiin. Viimeisten kuukausien aikana henkitanssiin tullut kiihkeys teki hypnoosista tarpeettoman. P\xc3\xa4iv\xc3\xa4ss\xc3\xa4 saattoi olla kolmekin per\xc3\xa4tt\xc3\xa4ist\xc3\xa4 seremoniaa. V\xc3\xa4liajoilla lakotat pelasivat erilaisia pelej\xc3\xa4 ja nauttivat ruokatarjoilusta._NEWLINE_Er\xc3\xa4s lakotojen mukana tulleista muutoksista Wovokan oppeihin olivat tanssijoiden henkipaidat, joita he pitiv\xc3\xa4t luodinkest\xc3\xa4vin\xc3\xa4. T\xc3\xa4m\xc3\xa4 asia tulkittiin p\xc3\xa4\xc3\xa4s\xc3\xa4\xc3\xa4nt\xc3\xb6isesti siten, ett\xc3\xa4 lakotat valmistautuivat sotaan valkoista v\xc3\xa4est\xc3\xb6\xc3\xa4 vastaan. Suojelevat paidat olivat kuitenkin olleet lakotojen kulttuurissa jo vuosikymmeni\xc3\xa4 aiemmin, ja niiden teho perustui enemm\xc3\xa4n uskonnollisiin kuvioihin kuin materiaaliin.\n_START_SECTION_\nVuoden 1890 dramaattinen p\xc3\xa4\xc3\xa4t\xc3\xb6s\n_START_PARAGRAPH_\nLakotojen aloittaessa henkitanssinsa syyskuussa 1890 Pine Ridgen reservaatissa Etel\xc3\xa4-Dakotassa l\xc3\xa4htiv\xc3\xa4t huhut liikkeelle heid\xc3\xa4n sotaisista aikeistaan. Yhdysvaltalaiset n\xc3\xa4kiv\xc3\xa4t henkitanssin poliittisena ja jopa sotilaallisena liikkeen\xc3\xa4, jonka vaikutukset saattoivat olla arvaamattomat. Lakotojen vaikutusvaltainen i\xc3\xa4k\xc3\xa4s p\xc3\xa4\xc3\xa4llikk\xc3\xb6 Punainen Pilvi ei katolisena itse osallistunut henkitanssiin, mutta ei my\xc3\xb6sk\xc3\xa4\xc3\xa4n vastustanut sit\xc3\xa4. Hunkpapa-lakotojen pyh\xc3\xa4 mies Istuva H\xc3\xa4rk\xc3\xa4 suhtautui henkitanssiin ep\xc3\xa4luuloisesti eik\xc3\xa4 ollut suorassa yhteydess\xc3\xa4 itse tanssijoihin. Monet kuitenkin pelk\xc3\xa4siv\xc3\xa4t h\xc3\xa4nen valmistelevan sotaa, ja lokakuussa 1890 tieto ep\xc3\xa4ilyist\xc3\xa4 kiiri Washingtoniin. Presidentti Benjamin Harrison m\xc3\xa4\xc3\xa4r\xc3\xa4si sotaministerin ottamaan vastuulleen kansalaisten suojelun mahdollista intiaanikapinaa vastaan._NEWLINE_Yhdysvaltain joukkojen ylin komentaja kenraali Nelson A. Miles sai taakseen l\xc3\xa4hes puolet maansa jalka- ja ratsuv\xc3\xa4est\xc3\xa4. H\xc3\xa4n uskoi puheet kapinan valmisteluista ja halusi pid\xc3\xa4tt\xc3\xa4\xc3\xa4 Istuvan H\xc3\xa4r\xc3\xa4n, jonka uskoi saavan kokoon jopa 5\xc2\xa0000 soturia. Intiaanipoliisit tunkeutuivat 15. joulukuuta 1890 Istuvan H\xc3\xa4r\xc3\xa4n majaan ja surmasivat t\xc3\xa4m\xc3\xa4n seuranneen yhteenoton aikana. Seuraavana p\xc3\xa4iv\xc3\xa4n\xc3\xa4 etel\xc3\xa4dakotalaisen Rapid Cityn kodinturvajoukot surmasivat 75 pakenevaa lakotaa, joista osa oli henkitanssijoita. Kodinturvaajat koostuivat kauppiaista, farmareista ja nuorista cowboysta, joita yhdisti viha intiaaneja kohtaan. Heid\xc3\xa4t oli aseistettu Etel\xc3\xa4-Dakotan kuvern\xc3\xb6\xc3\xb6rin Arthur C. Melletten suostumuksella. Lakotojen ruumiit piilotettiin syrj\xc3\xa4iseen paikkaan, josta niit\xc3\xa4 ei voitu l\xc3\xb6yt\xc3\xa4\xc3\xa4. Surmattujen henkipaidat, sulkap\xc3\xa4\xc3\xa4hineet ja muu omaisuus kuljetettiin Chicagoon, jossa avattiin museo tavaroiden esittely\xc3\xa4 varten._NEWLINE_Vaikka osa sanomalehdist\xc3\xa4 yritti v\xc3\xa4h\xc3\xa4tell\xc3\xa4 henkitanssin mukana tulleita ongelmia, toiset vastaavasti paisuttelivat asiaa. Rapid City Daily Journal toi ilmoille synk\xc3\xa4n ennusteen 20. joulukuuta 1890: \xe2\x80\x9dKoko intiaanirodun kapina Yhdysvaltoja vastaan on l\xc3\xa4hell\xc3\xa4\xe2\x80\x9d._NEWLINE_Vain viikkoa my\xc3\xb6hemmin er\xc3\xa4\xc3\xa4n lakota-soturin vahingonlaukaus johti Wounded Kneen veril\xc3\xb6ylyyn. Sotilaat surmasivat yli 150 puolustuskyvyt\xc3\xb6nt\xc3\xa4 lakotaa, joista suurin osa oli naisia ja lapsia. Veril\xc3\xb6ylyn j\xc3\xa4lkeen henkitanssiliike tyrehtyi nopeasti lakotojen keskuudessa. Vuoden 1891 tammikuun aikana kenraali Milesin sotav\xc3\xa4ki pakotti tanssijat palaamaan asteittain Pine Ridgen reservaattiin.\n_START_SECTION_\nHenkitanssi Wounded Kneen j\xc3\xa4lkeen\n_START_PARAGRAPH_\nWounded Kneen tapahtumista huolimatta henkitanssi levisi vuoden 1891 aikana muun muassa pawneiden ja osagien keskuuteen. He s\xc3\xa4velsiv\xc3\xa4t omat laulunsa ja mukauttivat sanoman omaan kulttuurinsa sopivaksi. My\xc3\xb6s Oklahoman reservaateissa asuvat cheyennet, arapahot ja kiowat saivat jatkaa henkitanssiaan. Intiaaniasiain viraston komissaari k\xc3\xa4vi henkil\xc3\xb6kohtaisesti toteamassa, ett\xc3\xa4 Oklahomassa asuvien heimojen uskonnolliset menot eiv\xc3\xa4t olleet vaaraksi ymp\xc3\xa4rist\xc3\xb6lle. Heid\xc3\xa4n henkitanssinsa jatkuivat keskeytym\xc3\xa4tt\xc3\xb6m\xc3\xa4n\xc3\xa4 vuoteen 1914._NEWLINE_Vaikka henkiliikkeen is\xc3\xa4n Wovokan maine oli k\xc3\xa4rsinyt Wounded Kneen tapahtumista, h\xc3\xa4nt\xc3\xa4 ei kuitenkaan unohdettu. Monet intiaanikansat arvostivat h\xc3\xa4nt\xc3\xa4 edelleen suurena henkimiehen\xc3\xa4. 1900-luvun alussa Wovoka teki vierailuja monien heimojen kyliss\xc3\xa4 ymp\xc3\xa4ri maata. Henkitanssin harjoittaminen jatkui my\xc3\xb6s Kanadan Saskatchewanissa, jossa pienehk\xc3\xb6 yhteis\xc3\xb6 dakotoja piti yll\xc3\xa4 Wovokan oppeihin perustuvaa henkiliikett\xc3\xa4 1960-luvulle saakka. My\xc3\xb6hemmin 1970-luvun aikana Amerikan intiaaniliikkeeseen (American Indian Movement) kuulunut lakotojen pyh\xc3\xa4 mies Leonald Crow Dog elvytti henkitanssin osana Punaisen vallan liikett\xc3\xa4 (Red Power Movement). Amerikan alkuper\xc3\xa4isv\xc3\xa4est\xc3\xb6lle henkitanssi edusti Yhdysvaltain intiaanipolitiikan ja amerikkalaisen kulttuurin vastustamista ja antoi voimaa puolustaa perinteisen kulttuurin s\xc3\xa4ilytt\xc3\xa4mist\xc3\xa4.'